PATVIRTINTA

 Neringos savivaldybės tarybos

 2022 m. gegužės 26 d.

 sprendimu Nr. T1-81

**VIEŠOSIOS ĮSTAIGOS NIDOS ORO PARKO**

**2021 METŲ VEIKLOS ATASKAITA**

**I SKYRIUS**

**BENDROJI INFORMACIJA**

**Viešosios įstaigos Nidos oro parkas** (toliau – Įstaiga) duomenys: juridinio asmens kodas 152782436, buveinės adresas Taikos g. 2, Neringa, veikla vykdoma adresu Purvynės 28, Neringa, el. pašto adresas nidaaero@gmail.com, mobilusis telefonas 8 685 03710.

Įstaigos vadovas – Bronislavas Zaronskis.

Pareigybių skaičius ataskaitinių metų pradžioje – 3, pabaigoje – 2,5.

Įstaiga yra pelno nesiekiantis ribotos civilinės atsakomybės viešasis juridinis asmuo, kurio **veiklos tikslas** – plėtoti ir vystyti aviacijos veiklą Nidos aerodrome.

Pagrindiniai Įstaigos **veiklos uždaviniai :**

* Vienyti aviacijos mėgėjus;
* Plėtoti ir vystyti aviacijos sportą;
* Organizuoti aviacinius renginius;
* Vystyti aerodromui reikalingą infrastruktūrą.

Siekdama veiklos tikslų ir uždavinių įgyvendinimo, Įstaiga vykdo šią veiklą:

* Organizuoja bendrosios aviacijos orlaivių, sraigtasparnių, sklandytuvų, parasparnių ir skraidyklių skrydžius į Nidos aerodromą;
* Vykdo skrydžių valdymo funkcijas;
* Rūpinasi Neringoje išlikusių aviacijos kultūros ir istorijos vertybių išsaugojimu ir puoselėjimu;
* Rūpinasi turimos aviacijos bazės plėtojimu, remontu, rekonstrukcija ir naudojimu;
* Koordinuoja Nidos aerodromo integravimosi į Lietuvos ir tarptautinio aviacijos sporto, turizmo bei pramogų verslo rinką procesą.

**Įstaigos vadovo veikla** – vadovas atsakingas už tinkamą Įstaigos veiklos organizavimą, teisės aktų ir sutartinių įsipareigojimų įgyvendinimą ir atsiskaitymą už pasiektus Įstaigos darbo rezultatus.

**Įstaigos steigėjas** ir vienintelis dalininkas (savininkas) yra Neringos savivaldybės taryba. Dalininko įnašų vertė ataskaitinių metų pradžioje ir pabaigoje – 289,62 Eur.

**II SKYRIUS**

**VEIKLOS RODIKLIAI**

Įstaigos gautos lėšos ir finansavimo šaltiniai:

|  |  |
| --- | --- |
| **Finansavimo šaltinių pavadinimas** | **Suma, Eur** |
| Gautas finansavimas iš savivaldybės biudžeto | 59894,20 |
| Gautas finansavimas iš savivaldybės biudžeto (oro navigacinių lenktynių Lietuvos čempionato organizavimui) | 1200,00 |
| Gautos valstybės lėšos pagal gyventojų užimtumo programą | 2061,51 |
| *Gauta parama:* |  |
| iš Lietuvos Respublikos juridinių asmenų | 3500,00 |
| iš fizinių asmenų | 1752,00 |
| Gyventojai, skyrę gyventojų pajamų mokesčio dalį | 234,31 |
| *Gauta už paslaugas:* |  |
| už orlaivių tūpimus(193 orlaiviai po 20 Eur) | 3860,00 |
| už orlaivių tūpimus(89 orlaiviai po 5 Eur) | 445,00  |
| už orlaivių stovėjimą (18 orlaivių po 20 Eur) | 360,00  |
| už orlaivių stovėjimą (4 orlaiviai po 15 Eur) | 60,00 |
| **IŠ VISO:** | **73367,02** |

Įstaigos veiklos sąnaudos:

|  |  |
| --- | --- |
| **Sąnaudų pavadinimas** | **Suma, Eur** |
| Darbo užmokestis ir socialinis draudimas | 33539,73 |
| Turto nusidėvėjimas ir amortizacija  | 3193,36 |
| Komunalinių paslaugų ir ryšių išlaidos | 538,86 |
| Nuomos sąnaudos (scenos nuoma) | 843,00 |
| Transporto išlaikymo ir kitų prekių įsigijimo išlaidos  | 5359,59 |
| Kitos sąnaudos (šventės organizavimui: muzikantai, orlaivių akrobatiniai skrydžiai, šventės vedėjo paslauga, palapinė ir kt.) | 3289,70 |
| Banko mokesčiai | 147,93 |
| Ilgalaikio turto įsigijimas | 25910,68 |
| **IŠ VISO:** | **72822,85** |

Per ataskaitinį laikotarpį Įstaiga įsigijo ilgalaikio turto už 25910,68 Eur, iš jų:

1. Įrengta perono apsaugos stebėjimo sistema – 9617,24 Eur,
2. Įrengtas sanitarinis mazgas – 3490,00 Eur,
3. Įsigytas buitinis namelis (darbuotojų poilsio ir buities reikmėms) – 11600,00 Eur,
4. Įrengta šildymo-vėsinimo sistema – 1203,44 Eur.

Sąnaudos darbo užmokesčiui sudarė 33539,73 Eur, t. y. 45,7 % viso Įstaigos biudžeto.

Ataskaitinių metų Įstaigos finansinis rezultatas yra teigiamas – 544,17 Eur (liko neįsisavinta parama).

**III SKYRIUS**

**ATLIKTI IR PLANUOJAMI DARBAI**

**2021 metais atlikti darbai:**

1. Pašalinti kelmai skrydžių saugos zonoje ir stovėjimo aikštelėse.

2. Perprojektuotas kilimo-tūpimo takas (toliau – KTT) ir atlikti procedūriniai reikalavimai.

3. Atlikta dispečerinės pastato dalinė rekonstrukcija.

4. Pastatytas stovas radijo antenai.

5. Įrengtas sanitarinis mazgas.

6. Atvestas elektros įvadas ir pastatyta elektros apskaitos spinta.

7. Atliktas perono elektrifikavimas, statant atramas elektros apšvietimui, tiesiant elektros kabelius.

8. Įrengta perono apsaugos stebėjimo sistema.

Kaip ir ankstesniais metais, 2021 m. vyko skraidymai į/iš Nidos aerodromą ir Nidos aerodromo erdvėje. Per 2021 metus aerodrome atlikti 454 orlaivių tūpimai. Sulaukta atskrendančių orlaivių ne tik iš įvairių Lietuvos aerodromų, bet ir iš Latvijos, Estijos, Suomijos, Švedijos, Olandijos, Vokietijos, Austrijos, Slovakijos, Lenkijos.

Vyko aviaciniai renginiai:

* Balandžio 24 d. – vasaros skraidymo sezono atidarymas;
* Gegužės 21–23 dienomis – oro navigacinių lenktynių Lietuvos čempionato etapas.
* Rugsėjo 11 d. – tradicine tampanti aviacijos sporto šventė, į kurią atskrido 45 orlaiviai. Šventės metu vyko Lietuvos kariuomenės Sausumos pajėgų brigados „Žemaitija“ ginkluotės pristatymas, šešių kolektyvų meninė-koncertinė programa. Pirmą kartą organizuotas naktinis aviacinis pasirodymas. Aviacijos šventę stebėjo daugiau nei 3000 žiūrovų – tai daugiausia žiūrovų sutraukiantis renginys Neringoje.
* Spalio 9 d. – vasaros skraidymo sezono uždarymas.
* Spalio viduryje paminėta buvusios Nidos sklandymo mokyklos 88-rių metų sukaktis ir buvusios Nidos sklandymo mokyklos viršininko, daugkartinio Lietuvos ir pasaulio sklandymo rekordininko , eskadrilės vado, rašytojo Jono Pyragiaus 120-osios gimimo metinės. Aerodrome taip pat vyko šalies vėjaračių čempionatas, Porsche klubo varžybos, tarptautinis bėgikų maratonas „Trail Kuršių Nerija“.

**Numatomi darbai artimiausiu laikotarpiu:**

1. Perono naujos asfalto dangos klojimas.

2. KTT ir riedėjimo tako valymas nuo augmenijos.

3. Lietaus kanalizacijos šulinių prie KTT papildomas sutvarkymas.

4. Rėmėjų paieška.

5. Kilpų įrengimas parkavimo aikštelėje orlaivių pririšimui.

6. Vėliavos stiebų pamatų montavimas.

7. Aerodromo infrastruktūros kūrimas ir projektavimas.

8. Aerodromo apsaugos zonoje augmenijos ataugų pašalinimas.

9. Kilimo-tūpimo tako yrančios asfalto dangos užtaisymas.

10. Kilimo-tūpimo tako žolės pjovimas (nuolat).

\_\_\_\_\_\_\_\_\_\_\_\_\_\_\_\_\_

Ataskaitą parengė

Direktorius Bronislavas Zaronskis